Egyszerűbb ügyintézéssel kecsegtet a kormány
Száz eljárás vált eddig gyorsabbá, könnyebbé, de újabb 130 követi majd ezeket. A családdal, az iskolakezdési támogatásokkal, az ingatlanokkal vagy az állampolgársággal kapcsolatos ügyek intézése válik egyszerűbbé a januári módosítások nyomán.
A Magyary Zoltán Közigazgatás-fejlesztési Program részeként tavaly elindított egyszerűsítési program célja, hogy csökkenjen a lakosságot érintő hivatali bürokrácia, kevesebb legyen a papírmunka, a kitöltendő nyomtatvány, a sorban állás, kiterjedtebb és pontosabb legyen a tájékoztatás, azaz minél egyszerűbbé váljon az ügyintézési folyamat. Az idén további területeken egyszerűsödik az ügyintézés – közölte a Közigazgatási és Igazságügyi Minisztérium (KIM) szerdán az MTI-vel.

Számos területen bővülnek az ügyintézés csatornái, elérhető lesz az elektronikus ügyintézés, illetve csökken az ügyintézés ideje is.

A program végrehajtásában részt vevő tárcák sorra vizsgálják felül a hatáskörükbe tartozó eljárásokat. A csaknem 230 eljárásra kiterjedő egyszerűsítési program során eddig több mint 100 eljárást egyszerűsítettek. A változások egy része már hatályos, más részük ebben az évben fog életbe lépni.

Az egyszerűsített eljárásokról bővebb tájékoztatás olvasható a kormány honlapján (www.kormany.hu).
Belföld